SKRIFTLIG FORESPØRGSEL E-1023/01

af Giorgos Dimitrakopoulos (PPE-DE) og Konstantinos Hatzidakis (PPE-DE) til Kommissionen

(30. marts 2001)

Om: Vandmangel i Thessalien

Ifølge oplysninger, som for nylig blev offentliggjort i den græske presse, er der et særligt vandmangelproblem i Thessalien. Den nuværende situation er yderst foruroligende: mindre regn, udvidelse af de opdyrkede arealer og for stort grundvandsforbrug samtidig med, at der er vanskeligheder med at få genopfyldt grundvandsbeholdningen fra underjordiske kilder. I de senere år er der faldet mindre regn i området - dette fald overstiger 30 mm - og en stor del af vandet fra floderne Pinios, Enippeas, Farsalitis og Titarisios går tabt i havet. Omlægningen af Acheloos' øvre løb er fortsat stillestående, og der er ikke tilstrækkeligt med dæmninger til at opfange vandet. År for år falder grundvandsniveauet, efter at der er foretaget 13 000 boringer i forsøg på at finde vand i store dybder.

Af det samlede landbrugsareal, der kunstvandes, modtager de 88 300 ha, dvs. 81 %, vand fra grundvandet, mens 20 700 ha modtager overfladevand. 70 % af det samlede vandede areal modtager vand fra private boringer, og knap 30 % fra statslige kollektive projekter. Samtidig har forøgelsen af det vandede areal med 26 088,8 ha i løbet af de sidste ti år uden gennemførelse af de dertil nødvendige jordforbedringsprojekter foruden den negative balance medført, at der i dette område er alvorlige problemer med de kunstvandede afgrøder.

Ledende kredse på stedet, agronomer og landbrugere, mener, at der er tale om en administrativ krise og ikke en vandforsyningskrise. De mener, at problemet vil kunne løses ved at udnytte regnvandet fra vinteren, overføre vand fra andre områder og gennemføre infrastrukturprojekter, såsom dæmninger, vandreservoirer, overdækkede kanaler og lukkede net samtidig med, at projekterne ved Acheloos, Smokovo og Karla fremskyndes.

Kommissionen bedes besvare følgende:

1. Har Kommissionen kendskab til denne situation?

2. Anses vandingsprojekterne, herunder især omlægningen af Acheloos, for støtteberettigede?

3. Har Kommissionen modtaget forslag herom fra den græske stat?

4. Hvordan agter Kommissionen at gå frem i tilfælde af, at den faktisk har modtaget sådanne forslag?

Svar afgivet på Kommissionens vegne af Michel Barnier

(28. maj 2001)

Kommissionen er bekendt med problemerne i forbindelse med forvaltningen af vandressourcer i Grækenland, som synes at være alvorligere på Thessalien-sletten. Som led i forhandlingerne om EF-støtterammen for programmeringsperioden 2000-2006 undersøgte Kommissionen disse problemer sammen med de græske myndigheder. Konkrete foranstaltninger og aktioner blev aftalt og indføjet i EF-støtterammen, som f.eks. renoveringen af den tidligere Karla-sø i Thessalien.

De græske myndigheder har fremlagt flere forslag til landbrugsforanstaltninger til forvaltning af vand- og landbrugsressourcer. Den nye plan for nitratreduktion på Thessalien-sletten vil således blive udvidet til 35 100 ha i forbindelse med miljøforanstaltninger i landbruget (kapitel VI i Rådets forordning (EF) nr. 1257/1999 af 17. maj 1999 om støtte til udvikling af landdistrikter fra Den Europæiske Udviklings- og Garantifond for Landbruget (EUGFL) og om ændring af visse forordninger(1)), og den dækker således en del af arealerne i handlingsplanen for nitratdirektivet, dvs. Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget(2), idet denne plan omfatter et areal på 500 000 ha. I det regionale operationelle program for Thessalien for perioden 2000-2006 er det endvidere fastsat, at der skal gennemføres sammenlægnings- og dermed tilknyttede arbejder på ca. 4 100 ha. Det er også planlagt at afslutte arbejdet med udnyttelsen af overfladevandressourcer (f. eks. afslutning og udnyttelse af dæmningerne

i Agioneri og Panagiotiko og tunnelen i Smocovo, osv.). Alle nye foranstaltninger skal overholde princippet om økonomisk og bæredygtig forvaltning af vandressourcer. Mens programmet gennemføres, skal der træffes foranstaltninger til regulering af forbruget af grundvand fra vandboringer, og i givet fald vil der blive indført begrænsninger af eller endog forbud mod gravning og udnyttelse af brønde.

Omlægningen af floden Acheloos til Thessalien indgår ikke i EF-støtterammen, og Kommissionen har ikke modtaget noget forslag om medfinansiering i den sammenhæng. Et forslag i den forbindelse blev fremlagt i 1994 som led i EF-støtterammen for perioden 1994-1999, men forslaget blev ikke til noget, fordi de græske myndigheder ikke fulgte det op. Hvis forslaget igen fremlægges, vil Kommissionen undersøge det på grundlag af gældende bestemmelser.

(1) EFT L 160 af 26.6.1999.

(2) EFT L 375 af 31.12.1991.